
Text rozhodnutia
Súd: Krajský súd Bratislava Spisová značka: 6S/176/2013 Identifikačné číslo súdneho spisu: 1013201318 Dátum vydania rozhodnutia: 13. 12. 2013 Meno a priezvisko sudcu, VSÚ: JUDr. Soňa Langová ECLI: ECLI:SK:KSBA:2013:1013201318.1 Uznesenie Krajský súd v Bratislave v právnej veci žalobcu: E. M., A. F. XX, XXX XX X., právne zastúpená advokátkou, JUDr. Janou Polakovičovou, Mickiewiczova 6, 811 07 Bratislava, proti žalovanému: Ministerstvo pôdohospodárstva a rozvoja vidieka Slovenskej republiky, Dobrovičova 12, 812 66 Bratislava, o preskúmanie zákonnosti rozhodnutia žalovaného č. 2150/2013-430 zo dňa 7.6.2013 (správne zrejme 7.5.2013) o návrhu na odklad vykonateľnosti, takto r o z h o d o l : Krajský súd v Bratislave o d k l a d á vykonateľnosť rozhodnutia č. 2150/2013-430 zo dňa 7.6.2013 (správne zrejme 7.5.2013) až do právoplatného rozhodnutia súdu o žalobe žalobkyne. o d ô v o d n e n i e : Žalobkyňa sa žalobou doručenou tunajšiemu súdu dňa 12.7.2013 domáhala preskúmania zákonnosti rozhodnutia žalovaného č. 2150/2013-430 zo dňa 7.6.2013 (správne zrejme 7.5.2013), ktorým ako odvolací správny orgán potvrdil prvostupňové rozhodnutie OPÚ Nitra č. 2013/061-5/MM zo dňa 27.2.2013, ktorým správny orgán čiastočne vyhovel námietke žalobkyne proti výpisu z rozdeľovacieho plánu projektu pozemkových úprav v katastrálnom území F. o nesúhlase s umiestnením nových pozemkov pod jej patriacimi hospodárskymi objektami v areáli hospodárskeho dvora a okolo neho ako aj s umiestnením nových pozemkov v iných lokalitách. Žalobkyňa následne požiadala súd o odklad vykonateľnosti uvedeného rozhodnutia žalovaného. Dôvodom tejto žiadosti bola skutočnosť, že okamžitým výkonom napadnutého rozhodnutia by jej hrozila závažná ujma spočívajúca v práve na podnikanie a využívaní svojho vlastníckeho práva. Podľa § 250c veta druhá O. s. p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd v súlade s citovaným zákonným ustanovením rozhodol o žiadosti žalobkyne spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

